ถนนวงแหวนอุตสาหกรรม

ถนนวงแหวนอุตสาหกรรม เป็นโครงการอันเนื่องมาจากพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มีลักษณะเป็นทางหลวงชนบทรูปแบบถนนวงแหวนรอบเล็ก ในพื้นที่เขตยานนาวา กรุงเทพมหานคร และอำเภอพระประแดง จังหวัดสมุทรปราการ เพื่อเชื่อมต่อการจราจรระหว่างท่าเรือกรุงเทพกับพื้นที่นิคมอุตสาหกรรมในจังหวัดสมุทรปราการ และแก้ปัญหารถบรรทุกกีดกันการจราจรในตัวเมือง ดูแลโดยกรมทางหลวงชนบท แบ่งแนวเส้นทางเป็น 2 สาย คือ สายหลัก เริ่มต้นจากถนนพระรามที่ 3 ไปทางทิศใต้ ข้ามแม่น้ำเจ้าพระยาที่สะพานภูมิพล 1 และ 2 สิ้นสุดที่ทางพิเศษกาญจนาภิเษก และ สายแยก แยกจากสายหลักช่วงระหว่างสะพานภูมิพล 1 และ 2 ไปทางทิศตะวันตก สิ้นสุดที่ถนนสุขสวัสดิ์ รวมระยะทาง 25 กิโลเมตร

 ประวัติ 
เมื่อปี พ.ศ. 2538 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร มีพระราชดำริและพระราชทานแนวทางให้จัดสร้างถนนรูปแบบวงแหวน เพื่ออำนวยความสะดวกและรองรับการขนส่งและลำเลียงสินค้าจากท่าเรือกรุงเทพ เขตคลองเตย ไปยังพื้นที่นิคมอุตสาหกรรมที่ตั้งอยู่ในจังหวัดสมุทรปราการ รวมถึงพื้นที่อื่น ๆ ของประเทศ เพื่อไม่ให้รถบรรทุกขนาดใหญ่เข้าไปในตัวเมืองหรือทิศทางอื่น ซึ่งจะเป็นการกีดกันการจราจรของรถยนต์ทั่วไป จนเกิดปัญหาการจราจรติดขัดในบริเวณโดยรอบ

คณะรัฐมนตรีไทย คณะที่ 51 สมัยรัฐบาลบรรหาร ศิลปอาชา มีมติอนุมัติโครงการก่อสร้างถนนวงแหวนอุตสาหกรรมเมื่อวันที่ 5 มีนาคม พ.ศ. 2539 โดยมอบหมายให้กรมโยธาธิการ กระทรวงมหาดไทย ในขณะนั้น เป็นผู้ดำเนินการก่อสร้าง (ภายหลังการปรับปรุงกระทรวง ทบวง กรม โครงการนี้ได้ย้ายมาอยู่ภายใต้การดูแลโดยกรมทางหลวงชนบท กระทรวงคมนาคม) และใช้งบประมาณแผ่นดินในการลงทุนโครงการจำนวน 3,660 ล้านบาท เงินกู้สมทบจากธนาคารเพื่อความร่วมมือระหว่างประเทศแห่งญี่ปุ่น (JBIC) วงเงิน 14,887 ล้านเยน รวมงบในการลงทุนโครงการจำนวน 8,739 ล้านบาท โดยส่วนหนึ่งเป็นค่าเวนคืนรวม 6,357 ล้านบาท โดยแบ่งเป็นจ่ายให้กับเจ้าของกรรมสิทธิ์ 767 ราย จำนวนที่ดิน 1,180 แปลง ในเนื้อที่ 347 ไร่ คิดเป็นค่าทดแทนที่ดินรวม 5,040 ล้านบาท และจำนวนสิ่งปลูกสร้าง 1,338 หลัง คิดเป็นค่าทดแทนสิ่งปลูกสร้างรวม 1,317 ล้านบาท คงเหลือมูลค่าการก่อสร้างรวม 2,382 ล้านบาท

ต่อมาเมื่อวันที่ 29 พฤษภาคม พ.ศ. 2543 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เสด็จพระราชดำเนินมาทรงวางศิลาฤกษ์ถนนวงแหวนอุตสาหกรรม เป็นการเริ่มต้นการก่อสร้างอย่างเป็นทางการ จากนั้นกรมโยธาธิการและกรมทางหลวงชนบทได้ทยอยก่อสร้างถนนในแต่ละส่วน จนเสร็จสมบูรณ์เมื่อเริ่มทดลองเปิดการจราจรสะพานภูมิพลทั้ง 1 และ 2 ตั้งแต่วันที่ 20 กันยายน พ.ศ. 2549

 แนวเส้นทาง 
ถนนวงแหวนอุตสาหกรรมมีระยะทางรวมประมาณ 25 กิโลเมตร และมีจำนวนช่องจราจรทั้งหมด 7 ช่อง ซึ่งรวมถึงช่องจราจรที่รองรับรถบรรทุกขนาดใหญ่โดยเฉพาะ แบ่งแนวเส้นทางเป็น 2 สาย ดังนี้

 สายหลัก มีจุดเริ่มต้นจากถนนพระรามที่ 3 ฝั่งตะวันออก ในพื้นที่แขวงช่องนนทรี เขตยานนาวา กรุงเทพมหานคร ไปทางทิศตะวันตกแล้วโค้งไปทางทิศใต้ ข้ามถนนยานนาวา ข้ามถนนพระรามที่ 3 ฝั่งใต้ ข้ามแม่น้ำเจ้าพระยา 2 จุด ที่สะพานภูมิพล 1 และ 2 บริเวณใกล้คลองลัดโพธิ์ เข้าสู่อำเภอพระประแดง จังหวัดสมุทรปราการ ข้ามถนนปู่เจ้าสมิงพรายโดยมีสะพานกลับรถสำหรับไปยังถนนเส้นนี้ที่ทางแยกต่างระดับสะพานภูมิพล บริเวณวัดบางหญ้าแพรก และสิ้นสุดที่ทางพิเศษสายเชื่อมกับทางพิเศษกาญจนาภิเษก ช่วงบางพลี–สุขสวัสดิ์ ซึ่งเมื่อวันที่ 27 เมษายน พ.ศ. 2555 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระราชทานชื่อทางเชื่อมต่อส่วนนี้ว่า ทางเชื่อมต่อเฉลิมราชดำริ 84 พรรษา เนื่องในโอกาสพระราชพิธีมหามงคลเฉลิมพระชนมพรรษา 7 รอบ 5 ธันวาคม 2554
 สายแยก มีจุดเริ่มต้นจากแนวเส้นทางสายหลักบริเวณระหว่างสะพานภูมิพลทั้ง 2 แห่ง ที่ทางแยกต่างระดับลัดโพธิ์ เหนือสวนสุขภาพลัดโพธิ์ ในพื้นที่อำเภอพระประแดง ไปทางทิศตะวันตก สิ้นสุดที่จุดบรรจบกับถนนสุขสวัสดิ์

 ดูเพิ่ม 

 สะพานภูมิพล
 คลองลัดโพธิ์
 สวนสุขภาพลัดโพธิ์

 อ้างอิง 

 แหล่งข้อมูลอื่น 


หมวดหมู่:ถนนในเขตยานนาวา
หมวดหมู่:ถนนในจังหวัดสมุทรปราการ
ถนน
ถนน